ນາຍົກລັດຖະມົນຕີສິ້ນສຸດການຢ້ຽມຢາມ ຍີ່ປຸ່ນ ແລະ ກອງປະຊຸມສຸດຍອດ ຈີ7 ເປີດກວ້າງ
ທ່ານນາຍົກລັດຖະມົນຕີ ຫງວຽນຊວນຟຸກ ແມ່ນຜູ້ຍື່ນທີ່ 5 (ນັບແຕ່ເບື້ອງຂວາ)
(ພາບ: tapchicongsan.org.vn)
ຕອນເຊົ້າວັນທີ 29/5, ເຮືອບິນພິເສດໂດຍສານທ່ານນາຍົກລັດຖະມົນຕີ ຫງວຽນຊວນຟຸກ ພ້ອມດ້ວຍຄະນະຜູ້ແທນຂັ້ນສູງ ຫວຽດນາມ ໄດ້ກັບເມືອຮອດສະໜາມບິນສາກົນ ໂນ້ຍບ່າຍ, ນະຄອນ ຮ່າໂນ້ຍ, ສິ້ນສຸດການຢ້ຽມຢາມ ຍີ່ປຸ່ນ ແລະ ເຂົ້າຮ່ວມກອງປະຊຸມສຸດຍອດ ຈີ7 ເປີດກວ້າງ ຕາມຄຳເຊີນຂອງທ່ານນາຍົກລັດຖະມົນຕີ ຍີ່ປຸ່ນ Shinzo Abe ໃນລະຫວ່າງວັນທີ 26-28/5 ຢ່າງເປັນທາງການ.
ໃນໄລຍະເຂົ້າຮ່ວມ ກອງປະຊຸມສຸດຍອດ ຈີ7 ເປີດກວ້າງ, ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ເຂົ້າຮ່ວມຫຼາຍເຫດການໃຫຍ່ ແລະ ພົ້ນເດັ່ນ. ພິເສດແມ່ນວາລະປະຊຸມຄົບຄະນະຂອງ ກອງປະຊຸມສຸດຍອດ ຈີ7 ເປີດກວ້າງ. ໃນບົດກ່າວປາໄສ, ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ແບ່ງປັນຄວາມວິຕົກກັງວົນຂອງບັນດາປະເທດ ຈີ7 ແລະ ບັນດາປະເທດອາຊຽນ ກ່ຽວກັບການທ້າທາຍສຳລັບສັນຕິພາບ, ສະຖຽນລະພາບ, ຄວາມເສລີໃນການເດີນທະເລ ແລະ ການບິນບົນທະເລຕາເວັນອອກ. ທ່ານນາຍົກລັດຖະມົນຕີ ຫງວຽນຊວນຟຸກ ຮຽກຮ້ອງບັນດາປະເທດກ່ຽວຂ້ອງ, ແກ້ໄຂການພິພາດດ້ວຍສັນຕິວິທີ, ເໝາະສົມກັບກົດໝາຍສາກົນ,ໃນນັ້ນມີສົນທິສັນຍາຂອງສະຫະປະຊາຊາດກ່ຽວກັບກົດໝາຍວ່າດ້ວຍທະເລປີ 1982, ປະຕິບັດຖະແຫຼງການກ່ຽວກັບການປະພຶດຂອງບັນດາຝ່າຍຢູ່ທະເລຕາເວັນອອກ (DOC), ເພີ່ມທະວີບັນດາມາດຕະການສ້າງຄວາມໄວ້ເນື້ອເຊື່ອໃຈ, ເພື່ອບັນລຸປະມວນຂໍ້ກຳນົດການປະພຶດຂອງຝ່າຍຕ່າງໆຢູ່ທະເລຕາເວັນອອກ (COC) ໂດຍໄວ.
ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ມີການພົບປະສອງຝ່າຍກັບການນຳບັນດາປະເທດ ແລະ ອົງການຈັດຕັ້ງສາກົນ, ກໍ່ຄືການນຳບາງວິສາຫະກິດ ຍີ່ປຸ່ນ. ທີ່ການພົບປະສອງຝ່າຍຄັ້ງຕ່າງໆ, ທ່ານນາຍົກລັດຖະມົນຕີ ຫງວຽນຊວນຟຸກ ເນັ້ນໜັກວ່າ, ຫວຽດນາມ ຍາມໃດກໍ່ມານະພະຍາຍາມປັບປຸງ, ພັດທະນາການພົວພັນກັບທຸກປະເທດຢູ່ໃນໂລກບົນຈິດໃຈ “ເປັນເພື່ອນມິດ, ເປັນຄູ່ຮ່ວມມືທີ່ໜ້າໄວ້ເນື້ອເຊື່ອໃຈ, ທັງແມ່ນສະມາຊິກທີ່ມີຄວາມຮັບຜິດຊອບໃນປະຊາຄົມສາກົນ“. ທ່ານນາຍົກລັດຖະມົນຕີ ຫງວຽນຊວນຟຸກ ຫວັງວ່າບັນດາປະເທດ ແລະ ຄູ່ຮ່ວມມືສະໜັບສະໜູນ ຫວຽດນາມ ຮັບສະໝັກເຂົ້າກຳມະການບໍ່ປະຈຳການຂອງສະພາຄວາມໝັ້ນຄົງສະຫະປະຊາຊາດ ໄລຍະ 2020-2021 ແລະ ຮັບສະໝັກເປັນຫົວໜ້າອົງການ UNESCO, ອາຍຸການ 2017-2021.
(ແຫຼ່ງຄັດຈາກ VOV)